Taastrup, den 4. oktober 2017
Sag 17-2017-00358 – Dok. 324699/tk\_dh

Høringssvar om ændring af klage- og erstatningsloven (udvidelse af patienterstatning, fredning af udbetalte erstatninger)

**Indledende bemærkninger**

DH takker for muligheden for at komme med bemærkninger til lovforslaget, der bygger på en bred politisk aftale.

DH er overordnet set godt tilfreds med lovforslaget. Det indeholder en række ændringer, som DH har arbejdet for gennem længere tid.

Det gælder den udvidelse af patienterstatningens dækningsområde, lovforslaget indeholder.

Det er godt, at man som patient fremover kan få dækket skader via Patienterstatningen, hvis man fx kommer til skade forvoldt af en sundhedsperson på et botilbud. Eller hvis man kommer til skade under behandling hos en praktiserende fysioterapeut, der arbejder uden for overenskomsten med regionerne.

Det er godt, at psykiske skader (som fx depression) forvoldt af lægemidler nu foreslås dækket. I dag er det kun fysiske skader, der dækkes.

Det er positivt, at lovforslaget lægger op til delvist at frede udbetalte erstatninger. Den nuværende retstilstand, hvor patienter oplever at miste hele den udbetalte erstatning i ankesager, skaber usikkerhed for patienterne og er ikke rimelig.

DH havde dog gerne set, at man i den politiske aftale og i lovforslaget var gået en smule længere i patienternes retning. Det gælder omfanget af fredningen af erstatninger og finansieringen af de udgifter, lovforslaget vil medføre. Mere herom i de specifikke bemærkninger nedenfor.

**Specifikke bemærkninger**

*Fredning af erstatningerne bør gå et skridt videre*

Lovforslaget lægger op til, at en udbetalt erstatning fredes i to tilfælde.

a) Hvis det er den erstatningspligtige (fx regionen), der anker.

b) Afgørelser, som ikke er indbragt for Ankenævnet for Patienterstatningen, og som nævnet efterfølgende ændrer ved behandlingen af andre afgørelser i en sag.

Det er som sagt gode skridt i den rigtige retning. Men DH havde gerne set en total fredning, så krav om tilbagebetaling alene kunne rejses i de tilfælde, hvor patienten var i ond tro – dvs. har tilbageholdt oplysninger eller bevidst har afgivet forkerte oplysninger af betydning for afgørelsen i sagen.

*Patienterne bør ikke betale for lovforslaget*

Det skønnes, at lovforslaget medfører en samlet udgift for det offentlige og det private erhvervsliv på 11 mio.kr. årligt. Den foreslås finansieret ved at indføre et egetbidrag – en slags selvrisiko – på 7.300 kr., der fratrækkes de erstatningsbeløb, patienter får tilkendt.

DH finder det mest rimeligt, at det ikke er patienterne, der kommer til at bære omkostningerne ved de foreslåede ændringer. DH opfordrer til, at man finder pengene i de forestående forhandlinger om finansloven.

Med venlig hilsen



Thorkild Olesen, formand

For nærmere oplysninger kontakt chefkonsulent Torben Kajberg på tk@handicap.dk